Diari Oficial de la Generalitat Valenciana


Sumari del DOGV 3394, del 16-12-1998 (1998/10459)

ORDRE de 10 de novembre de 1998, de la Conselleria de Cultura, Educació i Ciència, per la qual s'establixen les convalidacions de diverses assignatures dels vigents plans d'estudis dels ensenyaments de Música.
-----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/11/10/(1)/dof/vci/html**

### Dades del document

Número de DOGV
:   3394

Data del DOGV
:   16-12-1998

Secció del DOGV
:   I. DISPOSICIONS GENERALS

Número del document
:   1998/10363


Data del document
:   10-11-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 10 de novembre de 1998, de la Conselleria de Cultura, Educació i Ciència, per la qual s'establixen les convalidacions de diverses assignatures dels vigents plans d'estudis dels ensenyaments de Música. [1998/L10537]
  
L'Ordre d'1 de juny de 1998 (BOE del 24) ha regulat diverses convalidacions entre els ensenyaments de Música establits en el Decret 2618/1966, de 10 de setembre, i els corresponents a la nova ordenació del sistema educatiu. Establix el Ministeri d'Educació i Cultura dos rangs en les dites convalidacions: les corresponents a l'annex I que figura en dita ordre, que són d'aplicació en tot l'àmbit de l'Estat, i les fixades en el seu annex II, l'aplicació del qual queda restringida a l'actual àmbit de gestió del citat ministeri, ja que afecten únicament als ensenyaments amb currículum regulat per l'Ordre de 28 d'agost de 1992.
  
Cal, per tant, ajustar per a la Comunitat Valenciana una via similar de convalidacions, si bé en atenció al currículum establit en el Decret 151/1993, de 17 d'agost, i els decrets que el modifiquen , el Decret 72/1996, de 2 d'abril, i el Decret 261/1997, de 30 de juliol, amb la qual cosa es completarà la possibilitat de convalidació en els nostres centres docents, i s'aconseguirà així que els alumnes no es vegen obligats a cursar ensenyaments idèntics als que ja tenen superats en el pla d'estudis més antic.
  
Convé a més a més desenrotllar les possibilitats de convalidació a què es referix el Reial Decret 756/1992 en la seua disposició addicional tercera, ja que resulta que les administracions educatives poden establir convalidacions quan afecten a les matèries optatives de Batxillerat. En el dit cas podran acollir-se a tals convalidacions els qui cursen el grau mitjà de música i es troben cursant batxillerats distints al de música, amb la qual cosa s'ha de contribuir a millorar la compatibilitat d'assistència als dos ensenyaments, al mateix temps que s'augmenta la diversitat en matèria d'optativitat, enriquint així l'oferta pròpia del batxillerat quan l'alumnat tinga una clara vocació musical.
  
Per tal de resoldre les dites situacions i en virtut de la competència que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
A més de les convalidacions d'assignatures entre els ensenyaments de Música corresponents al Decret 2.618/1966, de 10 de setembre i les establides en la nova ordenació del sistema educatiu que, amb caràcter general, afecten l'alumnat de tot l'àmbit de l'Estat, a la Comunitat Valenciana s'aplicaran les que figuren a continuació:
  
Assignatures del Decret 2.618/1966, de 10 de setembre
  
- 1r curs de Conjunt Coral
  
- 3r curs de Piano
  
- 4t curs de Piano
  
- 1r curs d'Història de la Música
  
- 2n curs d'Història de la Música
  
- 1r curs de Repentització
  
- Formes musicals
  
- 1r curs de Música de Cambra
  
- 2n curs de Música de Cambra
  
Assignatures del Decret 151/1993, de 17 d'agost
  
- 3r i 4t de Cor del grau elemental
  
- Piano complementari de 3r curs de grau mitjà
  
- Piano complementari de 4t curs de grau mitjà
  
- Història de la Música de 5é curs de grau mitjà
  
- Història de la Música de 6é curs de grau mitjà
  
- Acompanyament de 6é curs de grau mitjà
  
- Anàlisi de 6é curs de grau mitjà
  
- Música de Cambra dels cursos 3r i 4t de grau mitjà
  
- Música de Cambra dels cursos 5é i 6é de grau mitjà
  
Segon
  
L'alumnat té la possibilitat de cursar el Batxillerat citat en l'article 41.2 de la Llei 1/1990, de 3 d'octubre, d'Ordenació General del Sistema Educatiu, i els qui no opten per esta via i estiguen matriculats simultàniament en el grau mitjà de Música i el Batxillerat, podran convalidar, assignatura per assignatura, una del grau mitjà per una optativa del curs primer o segon del Batxillerat en què estiguen matriculats, sense que la mateixa assignatura d'un curs del grau mitjà puga ser convalidada per més d'una optativa del Batxillerat.
  
Tercer
  
Qualsevol de les dites convalidacions seran reconegudes, a petició dels interessats, per la direcció del conservatori de música on figure l'expedient acadèmic del sol·licitant.
  
Quart
  
Les sol·licituds de convalidació aniran acompanyades dels documents acreditatius originals, o compulsats, quan no estigueren al centre docent que ha de concedir la convalidació, i seran incorporats a l'expedient personal de l'alumne.
  
DISPOSICIONS FINALS
  
Primera
  
S'autoritza la Direcció General d'Ordenació i Innovació Educativa i Política Lingüística a adoptar les mesures que considere oportunes per a desplegar el que establix la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 10 de novembre de 1998
  
El conseller de Cultura, Educació i Ciència,


Còpia Permalink ELI